**Jumal kui Guru ja teejuht**

Muistsest ajast saadik on erinevais religioonides, kultuurides ja vaimsetes traditsioonides sügav igatsus ja austus guru või teejuhi vastu, kes juhiks inimese läbi suure seikluse, mida nimetatakse eluks. Sellest annavad tunnistust pühade inimeste elulood ja pühakirjad. Väga varases eas hakkas Sathya Sai Baba tegutsema vaimse õpetajana, juhatades kõiki headuse ja jumalikkuse teele oma isikliku eeskujuga ja tegevuste kaudu nagu Bandhari badžanite grupp (lastekoor) või külateater, kus esitati pühakirjast tuntud või kaasaja sotsiaalteemadega seotud lugusid, mis kutsusid üles muutustele ja võrdsusele. 1940. aasta oktoobris andis Ta teada oma missioonist, ning meie ajastu Avataara esimeseks sõnumiks oli “ *Manasa Bhajore Guru Charanam, Dusthara Bhava Sagara Taranam* ” (Oo inimmeel, otsi pelgupaika Guru jalge ees, Tema juhib Su üle ookeani, mida kutsutakse eluks.)

Guru Poornimat tähistatakse kuukalendri Ashadikuu (juuli) täiskuupäeval päevana, mis on pühendatud Gurule (vaimsele õpetajale). Bhagavan Sathya Sai Baba taaselustas selle muistse traditsiooni 1956. aastal kui olulise püha, mida võiksid tähistada kõik vaimsed püüdlejad. See on päev, mis on pühendatud 1) Guru meenutamisele tänutundes, 2) järelemõtlemisele Guru õpetuse üle ja 3) selle rakendamisele igapäevases elus. Guru Poornima ettevalmistuseks (19. juuli 2016) on siin esitatud mõned väljavõtted Sathya Sai Baba kõnedest, et neisse üksi või rühmatöös süveneda.

--------------------------------------------------------------------------------------------------------------------------

**Guru Poornima tähendus**

Kuu on inimmeelt valitsev jumalus. Täna on Poornima (täiskuupäev). Mida tähendab Poornima? See tähendab täisringi tegemist koos tagasipöördumisega alguspunkti. Ühte poolringi tähistab maine elu. See on nagu C-täht. Selle analoogiks on teadus, mis on ebatäielik teadmine. Täisring, mille teeb kuu, esindab armastusega täidetud meeleseisundit. Täna tähistatakse Guru Poornimat. *Gu* tähendab pimedust ja *Ru* eemaldamist. Guru tähendab seda, kes eemaldab pimeduse. Guru Poornima on päev, mil tähistatakse rumaluse pimeduse kõrvaldamist mõttemeelest. Vastavalt sellele peaksid inimesed täitma oma meele kõikehõlmava armastuse põhimõttega. Selleks et kogeda armastuse täiust, tuleb teil oma süda jäägitult armastusega täita. See on absoluutse pühendumise tulemus.

Jumalik ettekanne, 22. juuli 1994

http://www.sssbpt.info/ssspeaks/volume27/sss27-21.pdf

Mis on Guru Poornima tähendus? Guru on see, kes valgustab teed jumalikkusele. Poornima tähistab jahedat täiskuuvalgust. Täiskuu esindab täielikult valgustunud ja puhast mõttemeelt. Isegi kui meeles on kergeid määrdumise jälgi, viib see pimedusse. See ei saa teile anda täielikku õndsust.

Armastuse kehastused! Lubage jumaliku armastuse säral täita oma mõttemeel. Raamatutarkuse omandamisest üksi ei ole kasu. See, mida olete õppinud, on ainult murdosa täielikust teadmisest. Sellegipoolest tunnete te selle üle uhkust. Teie maine haridus on jumaliku tarkuse kõrval tähtsusetu. Teil ei ole võimalik Jumalat saavutada oma hariduse, võimu ega vara abil. Ta on kättesaadav ainuüksi armastusega. Te saate Teda kogeda ainult siis, kui arendate endas armastust. Pühendumine tähendab armastada Jumalat kogu südamest.

Jumalik ettekanne, 24. juuli 2002

http://www.sssbpt.info/ssspeaks/volume35/sss35-13.pdf

Tuhanded teist on täna kogunenud siia, kuna praegu on Guru Poornima (Gurule pühendatud täiskuupäev). Täisväärtuslik Guru peab hõlbustama ühtsuse nägemist ilma lahkhelide ja jagunemisteta, mida 'minu' ja 'sinu' inimmeeles tekitavad. Selline Guru oli tark Vjaasa. Tänast päeva kutsutakse ka Vjaasa Poornimaks, päevaks, mil inimkond väljendab talle tänulikkust, mida ta väärib. *'Vyaso Naaraayano Harih*': Vjaasa on Jumal Naraajana, Hari. Naraajana, Jumal Ise, tuli Vjaasa-nimelise inimesena, selleks et kokku panna Veedad ja õpetada inimestele teed Jumala juurde. Ta on teinud selle ülesse suunduva tee ühetasaseks ja kergeks …

Tark Vjaasa tundis kaasa inimesele, kes on mähkunud käskude ja keeldude, edu ja läbikukkumise ning iha ja lootusetuse ahelaisse. Ta seadis paika praktikaid, mis juhatavad inimesed täiusele. Täiuse saavutamine tähendab inimeses varjuvate loomalike kalduvuste kõrvaldamist, ning enda ülendamist Jumalikkusesse, mis on inimese põhiolemus.

Jumalik ettekanne, 9. juuli 1979

http://www.sssbpt.info/ssspeaks/volume14/sss14-27.pdf

**Kes on Guru?**

Esimene Guru on ema – tema eeskuju, nõuanded ja manitsused mõjutavad inimest kõige sügavamalt ja kõige kauem. Teine on isa, keda laps imetleb ta jõu ja teadmiste pärast ning kardab karistuste pärast. Järgmine on õpetaja, kes juhib ja juhatab ta materiaalsete teadmiste keerdkäikudesse. Kuid ainuüksi Guru (vaimne teejuht) saab avada sisesilma ja puhastada intuitsiooni sisemised tööriistad. Ta ajendab teid endalt küsima: "*Dheham*?" (kas ma olen see keha, või on see keha ainult vahendiks mida ma kasutan?) ning leidma vastuse: "*Naaham*" (ma ei ole see keha). Seejärel suundub uurimistöö 'mina' reaalsuse juurde: "*Koham*" (kes ma siis olen?) ning vastus ilmutab end puhastunud teadvuses: "*Soham*" (ma olen Tema); ma olen hiilguse säde, ma olen Jumalik.

Jumalik ettekanne, 26. juuli 1972

http://www.sssbpt.info/ssspeaks/volume11/sss11-44.pdf

Tänane päev on ette nähtud Guru austamiseks. Kes on Guru? Kuidas saab keegi, kes ise ei ole jõudnud eesmärgile, juhatada teid selle poole? Kui ta ise kobab pimeduses, kuidas saab ta teie teed valgustada? Enamik Gurusid, kes tegutsevad juhina, ei ole ise kuigi kindlad teekonna suhtes ega eriti veendunud oma raja õigsuses. *Gu* tähendab pimedust või rumalust; *Ru* selle eemaldamist. Nõnda peab Guru teadma viisi, kuidas teises inimeses rumalust kõrvaldada. Kuidas saab ta seda teha, kui ta ei ole seda teinud iseendaga? Pime ei saa juhtida pimedat.

Gurul on ka teine tähendus. 'Gu' tähendab ***gu****naatheetha* (väljaspool kolme energiamustrit, millest kosmos koosneb) ning 'ru' tähendab ***ru****pa-rathitha* (ilma kindla vormita). Ükski surelik ei ole seni suutnud *guuna*t (kvaliteeti, omadust) ega *ruupa*t (vormi, kuju) ületada. Ainuüksi Jumala kohta võib öelda, et Teda nad ei mõjuta. Ja Jumal ongi Guru, otse teie südames, valmis juhtima ja valgustama. Ta on kõiketeadev, kõikvõimas ja kõikeläbiv.

Jumalik ettekanne, juuli 1974

http://www.sssbpt.info/ssspeaks/volume12/sss12-42.pdf

**Tõelise Guru tunnused ja omadused**

Jumaliku armastuse kehastused! Täna on Guru Poornima päev. Mis on selle sisemine tähendus? Ei ole teist guru peale Ainsa Jumaliku. Kuni te peate ennast üksnes inimolevusteks, võite te pidada end järgijaiks. Aga kui te kogete, et olete Atma kehastused, saab teist omaenda Guru. Gurude ja õpetajate otsinguil petab inimene iseennast ning unustab Braahmani. Otsige pelgupaika iseeneses. Tunnetage oma reaalsust. See on õige tee. Ning see on viis, kuidas tuleb austada Gurut.

Jumalik ettekanne, 26. juuli 1991

http://www.sssbpt.info/ssspeaks/volume24/sss24-21.pdf

Tõeline Guru on see, kelles ei ole ego ega isekust, ning kes suudab õpilase tõsta enda tasandile. Safranivärvi rüü selgapanek, paari mantra pomisemine ja mõne teksti interpreteerimine on tänapäeval paljude gurude tunnuseks. Tõelise Guru tunnused on südame avarus, täielik isetus, puhtus elukommetes, omandisoovi ja kadeduse puudumine ning kõigi kohtlemine võrdsetena. Kadeduse puudumine on nii Guru kui õpilase puhul väga oluline omadus, kuna selles peitub paljude halbade asjade juur.

Guru ülesandeks on juhatada õpilast teel Jumala poole. Tal tuleb õpilasele selgeks teha tema meeleelundite – silmade, keele ja liikmete – tõeline otstarve. Kõiki meeli tuleb kasutada Jumala avastamiseks ja kogemiseks.

Jumalik ettekanne, 13. juuli 1984

http://www.sssbpt.info/ssspeaks/volume17/sss17-14.pdf

**Jumal on ainus Guru**

Guru Poornima tähe all sooritate te rituaalseid toiminguid (*pudža*t) mõne inimese heaks ja raiskate oma elu. On ainult üks Guru. Ta on Jumal. See Guru on teie sees. Te otsite Gurut laiast maalimast. Teie *guuna*d (omadused) on teis endis Brahma, Višnu ja Mahešvara (Jumaliku Kolmainsuse) kujul ning võivad teid kaitsta, ülendada või hävitada. Kui toimite õiglaselt ja käite õigel teel, kaitsevad nad teid oma *Višnutva* (Jumaliku väe) abil.

Patt ega Jumal ei eksisteeri üksteisest lahus Meie teod ning mõtted omandavad vastavalt asjaoludele patu või teene kuju. Kuninglik tee õnnele ja kurbuse kõrvaldamine on õige tegutsemine. Kõigi religioonide, kõigi õpetuste ja vaimsete teede põhiolemuseks on ainult üks: armastus. Arendage endas seda jumalikku armastust. Eelkõige, ükskõik, mis raskusi teil ei oleks, mis katsumusi teil ei tuleks läbi teha, ükskõik, mis olukorras, ärge loobuge Jumalast. Jumal on Üks.

Jumalik ettekanne, 29. juuli 1988

http://www.sssbpt.info/ssspeaks/volume21/sss21-21.pdf

**Guru Poornima sõnum: "Jumal on"**

Tänasel Guru Poornima päeval ei soovi ma teile anda ühegi jumaluse nimel põhinevat *Ashtakshari* (kaheksatähelist) ega *Panchaakshari* (viietähelist) mantrat. Samuti ei kohusta ma teid uurima Upanišaade, Giitat või Brahma suutraid. Telugu keeles on olemas lihtne viietäheline väljend “*Devudu unnaadu*" (Jumal on). Võtke see endale hädaankruks. Kui te seda alaliselt kordate, selle üle mõtlete, selle järgi tegutsete ja annate seda edasi teistele, kastes end selle kogemuse õndsusse, annate te suurima panuse maailma heaolu jaoks. (Svaami esitas Jumala loomingu hiilguse kinnituseks luuletuse “*Devudu unnaadu*").

Võtke seda mantrat "Jumal on"tänase Guru Poornima sõnumina ja kuulutage seda kõigil asjaoludel ning kõigis paikades kogu veendumuse ja jõuga, mida suudate sellesse panna. Maailma saab muuta maapealseks paradiisiks, kui te tugevdate oma usku Jumalasse ja väljendate seda oma tegudega. Teil peab olema julgust ja otsustavust astuda vastu erinevatele probleemidele ja raskustele. Seda mantrat levitades on teil võimalik süvendada inimestes armastust Jumala vastu ja patu kartust. Mantra "Jumal on" võib olla võimsam igast kindla jumaluse nimel põhinevast mantrast. Ning lisaks on vähe kasu ükskõik mis mantra niisama kordamisest. Puhta südame (*chithasuddhi*) vägi on suurem, kui mantra või jantra (müstilise kujutise) vägi. Teie usk peab tulema südamest, mis on Jumaliku asupaik.

Jumalik ettekanne, 21. juuli 1986

http://www.sssbpt.info/ssspeaks/volume19/sss19-14.pdf